ମେହେର ଅଫରୋଜ ଶାଓନ  ଜନ୍ମ:  (1981-10-12)ଅକ୍ଟୋବର ୧୨, ୧୯୮୧   ଜଣେ ବଙ୍ଗଳାଦେଶୀ ଅଭିନେତ୍ରୀ, ଚଳଚ୍ଚିତ୍ର ନିର୍ଦ୍ଦେଶିକା, ପ୍ରଚ୍ଛଦପଟ ଗାୟିକା ଏବଂ ବାସ୍ତୁକାର । ୨୦୧୬ ମସିହାରେ ମେହେର ଅଫରୋଜ ଶାଓନ କ୍ରିଷ୍ଣାପକ୍କୋ ଚଳଚ୍ଚିତ୍ର ପାଇଁ ବଙ୍ଗଳାଦେଶର ଜାତୀୟ ଚଳଚ୍ଚିତ୍ର ପୁରସ୍କାର ଉତ୍ସବରେ ଶ୍ରେଷ୍ଠ ମହିଳା କଣ୍ଠଶିଳ୍ପୀ ପୁରସ୍କାର ପାଇଥିଲେ । ସେ ବଙ୍ଗଳା ଚଳଚ୍ଚିତ୍ର ନାଟ୍ୟକାର ଏବଂ ନିର୍ଦ୍ଦେଶକ ହୁମାୟୁନ ଅହମ୍ମଦଙ୍କର ପତ୍ନୀ । ପ୍ରାରମ୍ଭିକ ଜୀବନ ମେହେର ଅଫରୋଜ ଶାଓନ ୧୯୮୧ ମସିହା ଅକ୍ଟୋବର ମାସ ୧୨ ତାରିଖରେ ବଙ୍ଗଳାଦେଶରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ମହମ୍ମଦ ଅଲ୍ଲୀ ଜଣେ ଇଞ୍ଜିନିୟର ଏବଂ ମାଆ ତାହୁରା ଅଲ୍ଲୀ । ମେହେରଙ୍କର ମାଆ ତାହୁରା ୨୦୦୮ରେ ବଙ୍ଗଳାଦେଶର ୯ମ ଲୋକ ସଭାକୁ ନିର୍ବାଚିତ ହୋଇ ଯାଇଥିଲେ । ମେହେର ଅଫରୋଜ ବିକରୁନିସିଆ ନୁନ୍ ସ୍କୁଲ ଆଣ୍ଡ କଲେଜରେ ପାଠ ପଢ଼ୁଥିଲେ । ଏଠାରେ ସେ ତାଙ୍କର ମାଟ୍ରିକ ଏବଂ ଉଚ୍ଚ ଶିକ୍ଷା ଯଥାକ୍ରମେ ୧୯୯୬ ଓ ୧୯୯୮ ମସିହାରେ ପାସ୍ କରିଥିଲେ । ପରବର୍ତ୍ତୀ ସମୟରେ ସେ ଦ ଇଉନିଭରସିଟି ଅଫ ଏସିଆ ପେସିଫିକରେ ଯୋଗ ଦେଇଥିଲେ ଏବଂ ୨୦୦୮ ମସିହାରେ ବାସ୍ତୁଶାସ୍ତ୍ରରେ ସ୍ନାତକ ହାସଲ କରିଥିଲେ । ଅଭିନୟ ଜୀବନ ମେହେର ୧୯୯୯ ମସିହାରେ ବଙ୍ଗଳାଦେଶର ଏକ ଦୂରଦର୍ଶନ ଧାରାବାହିକରେ କାର୍ଯ୍ୟ କରିବା ଆରମ୍ଭ କରିଥିଲେ, ଯାହାର ଶୀର୍ଷକ ଥିଲା ଆଜ୍ ରବିବାର । ସେହି ବର୍ଷ ସେ ବଙ୍ଗଳାଦେଶର କଥାଚିତ୍ର ଜଗତରେ କାମ କରିବା ଆରମ୍ଭ କରଥିଲେ । ହୁମାୟୁନ ଅହମ୍ମଦଙ୍କ ନିର୍ଦ୍ଦେଶିତ କଥାଚିତ୍ର ଶ୍ରାବଣ ମେଘର୍ ଦିନ୍ ଜରିଆରେ ସେ ବଡ଼ ପରଦାରେ ଅଭିନୟ ଆରମ୍ଭ କରିଥିଲେ, ଯେଉଁଥିରେ ସେ କୁସୁମ ଭୂମିକାରେ ଅଭିନୟ କରିଥିଲେ । ଏହାପରେ ମେହେର ହୁମାୟୁନ ଅହମ୍ମଦଙ୍କର କଥାଚିତ୍ରଗୁଡ଼ିକରେ କାର୍ଯ୍ୟ କରିଥିଲେ । ୨୦୦୧ରେ ଦୁଇ ଦୁଆରି କଥାଚିତ୍ରରେ ତୋରୁ ଭୂମିକାରେ, ୨୦୦୩ ମସିହାରେ ଚନ୍ଦ୍ରାକଥା କଥାଚିତ୍ରରେ ଚନ୍ଦ୍ରା ଭୂମିକାରେ, ୨୦୦୪ରେ ଶ୍ୟାମଳ ଛାୟା କଥାଚିତ୍ରରେ ଆଶାଲତା ଭୂମିକାରେ, ୨୦୦୮ରେ ଆମାର ଅଛେ ଜୋଲ୍ କଥାଚିତ୍ରରେ ନିଶାଦ ଭୂମିକାରେ ଅଭିନୟ କରିଥିଲେ । ଏହି ସମସ୍ତ କଥାଚିତ୍ରର ନିର୍ଦ୍ଦେଶନା ଦେଇଥିଲେ ହୁମାୟୁନ ଅହମ୍ମଦ, ଯାହାକୁ ସେ ବିବାହ ମଧ୍ୟ କରିଥିଲେ । ୨୦୦୩ ମସିହାରେ ମେହେରଙ୍କୁ ଚନ୍ଦ୍ରାକଥା ପାଇଁ ମେରିଲ ପ୍ରଥମ ଆଲୋ ଆୱାର୍ଡ଼ରେ ସମୀକ୍ଷକଙ୍କ ପସନ୍ଦରେ ଶ୍ରେଷ୍ଠ ଅଭିନେତ୍ରୀ ପୁରସ୍କାର ମିଳିଥିଲା । ୨୦୦୯ ମସିହାରେ ମେହର ନିର୍ଦ୍ଦେଶନା ଦେବା ଆରମ୍ଭ କରିଥିଲେ । ସେ ପ୍ରାୟ ଦୂରଦର୍ଶନ ନାଟକ ଏବଂ ଧାରାବାହିକ ଗୁଡ଼ିକରେ ନିର୍ଦ୍ଦେଶନା ଦେଇଥିଲେ । ତାଙ୍କ ନିର୍ଦ୍ଦେଶିତ ପ୍ରଥମ ନାଟକ ଥିଲା ନୟା ରିକ୍ସା, ଯାହାକି ଇଦ୍-ଉଲ୍-ଫିତର୍ ସମୟରେ ପ୍ରସାରିତ ହୋଇଥିଲା । ଏହାପରେ ସେ କିଛି ନାଟକର ନିର୍ଦ୍ଦେଶନା ଦେଇଥିଲ ଏବଂ ୨୦୧୬ ମସିହାରେ ତାଙ୍କ ନିର୍ଦ୍ଦେଶିତ କଥାଚିତ୍ର କ୍ରିଷ୍ଣପକ୍କୋ ମୁକ୍ତିଲାଭ କରିଥିଲା, ଯାହାର ନାଟ୍ୟ ରଚନା କରିଥିଲେ ହୁମାୟୁନ ଅହମ୍ମଦ । ସେ କିଛି ନାଟକ ମଧ୍ୟ ନିଜେ ରଚନା କରିଛନ୍ତି । ଏଥି ସହିତ ମାସରଙ୍ଗ ଟିଭି ପାଇଁ ମେହେର ମେଘେ ଡାକ ତା 'ର କାର୍ଯ୍ୟକ୍ରମରେ ଉପସ୍ଥାପିକା ଭାବରେ ମେହେର କାମ କରିଥିଲେ । ବ୍ୟକ୍ତିଗତ ଜୀବନ ମେହେର ୨୦୦୫ ମସିହାରେ ହୁମାୟୁନ ଅହମ୍ମଦଙ୍କୁ ବିଭା କରିଥିଲେ ଏବଂ ୨୦୧୨ରେ ହୁମାୟୁନଙ୍କର ମୃତ୍ୟୁ ପର୍ଯ୍ୟନ୍ତ ଉଭୟ ସାଙ୍ଗରେ ରହିଥିଲେ । ନିଶାଦ ହୁମାୟୁନ ଓ ନିନୀତ ହୁମାୟୁନ ନାମରେ ଉଭୟଙ୍କର ଦୁଇଟି ପୁଅ ଅଛନ୍ତି ।